Indian Stock Market; Sensex, Nifty, Share market live update on 11 Nov 2019 । गिरावट के साथ खुला शेयर बाजार, सेंसेक्स 107.11 अंक और निफ्टी 32.85 अंक टूट कर खुला - Market Hindi News, India TV Hindi
Updated on: November 11, 2019 11:18 IST
नई दिल्ली/मुंबई। मूडीज के 8 नवंबर को रेटिंग घटाने के बाद से घरेलू शेयर बाजार में गिरावट का दौर जारी है। एशियाई और यूरोपीय बाजारों में छाई मंदी के कारण कारोबारी सप्ताह के पहले दिन आज सोमवार (11 नवंबर) को शेयर बाजार गिरावट के साथ लाल निशान पर खुले।
बंबई स्टॉक एक्सचेंज का 30 शेयरों का संवेदी सूचकांक सेंसेक्स 107.11 अंकों (0.27%) की गिरावट के साथ 40,216.50 अंकों पर खुला। वहीं नेशनल स्टॉक एक्सचेंज का 50 शेयरों का संवेदी सूचकांक निफ्टी 32.85 अंक (0.28%) टूटकर 11,875.30 पर खुला। हालांकि, थोड़ी देर बाद ही यह गिरावट कम हो गई। सेंसेक्स में बैंकिंग, ऑटो, आईटी, टेक, मेटल कंपनियों के शेयर दबाव में देखे जा रहे हैं।
पिछले कारोबारी सत्र के आखिरी दिन (8 नवंबर) बंबई शेयर बाजार का 30 शेयरों वाला सूचकांक सेंसेक्स 330.13 अंक यानी 0.81 प्रतिशत गिरकर 40,323.61 अंक पर बंद हुआ था। इसी प्रकार, नेशनल स्टॉक एक्सचेंज का निफ्टी भी 103.90 अंक यानी 0.86 प्रतिशत लुढ़ककर 11,908.15 अंक पर बंद हुआ।
अमेरिकी डॉलर के मुकाबले रुपया शुरुआती कारोबार में आठ पैसे नीचे
विदेशी बाजारों के संकेतों से भारतीय रुपया सोमवार को शुरुआती कारोबार में अमेरिकी डालर के मुकाबले आठ पैसे नीचे रहकर 71.34 रुपए प्रति डॉलर पर रहा। अमेरिका-चीन के बीच व्यापार समझौते को लेकर अनिश्चितता और शेयर बाजार में कारोबार की कमजोर शुरुआत से रुपए में नरमी का रुख रहा। हालांकि, दुनिया की अन्य मुद्राओं के मुकाबले डालर की नरमी और कच्चे तेल के दाम नीचे रहने से रुपये को सहारा मिला और उसमें बड़ी गिरावट नहीं आई।
अंतरबैंक विदेशी मुद्रा विनिमय बाजार में डालर के मुकाबले रुपया 71.36 रुपये प्रति डॉलर पर खुला और उसके बाद आठ पैसे नीचे रहा। इससे पहले गत सप्ताहांत शुक्रवार को रुपया 71.28 रुपए प्रति डालर पर बंद हुआ था। यह इसका तीन सप्ताह का निचला स्तर रहा है। कच्चे तेल का बेंचमार्क, ब्रेंट वायदा 0.86 प्रतिशत नीचे रहकर 61.97 डॉलर प्रति बैरल पर बोला गया। सुबह के कारोबार में इस दौरान 10 साल के सरकारी बॉंड पर प्रतिफल 6.55 प्रतिशत रहा।